สศค.เสนอ"อภิศักดิ์"ทุบโต๊ะชะลอใช้ IFRS9ออกไป5ปี
สศค.เตรียมเสนอ รมว.คลัง เลื่อนใช้ IFRS9 กับแบงก์รัฐออกไป 5 ปี หลังพบหลายแบงก์ยังขาดความพร้อม
7 มี.ค. 2562

สศค.เตรียมเสนอ รมว.คลัง เลื่อนใช้ IFRS9 กับแบงก์รัฐออกไป 5 ปี หลังพบหลายแบงก์ยังขาดความพร้อม
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า สศค.เตรียมจะเสนอให้นายอภิศักดิ์ ตันติวรวงศ์ รมว.คลัง พิจารณาอนุมัติเลื่อนการบังคับใช้มาตรฐานบัญชีใหม่ (IFRS9) ที่จะใช้กับสถาบันการเงินเฉพาะกิจของรัฐ (SFI) ออกไปอีก 5 ปี หรือมีผลบังคับใช้ตั้งแต่ปี 2568 เป็นต้นไป จากเดิมที่จะมีผลบังคับใช้ในปี 2563 เนื่องจากเห็นว่า ปัจจุบันสถาบันการเงินเฉพาะกิจของรัฐบางแห่งยังอยู่ระหว่างการพัฒนาระบบ และจะต้องใช้เวลาในการปรับตัวก่อน ทั้งเรื่องการตั้งสำรองให้อยู่ตามเกณฑ์ใหม่ เป็นต้น
"ระหว่างที่จะมีผลบังคับใช้สถาบันการเงินเฉพาะกิจของรัฐก็ต้องปรับตัว และเตรียมตัวไปด้วย ไม่ใช่อยู่เฉยๆ โดยแบงก์รัฐจะต้องมีความคืบหน้าทุกปี เช่น ปีแรกจะต้องคืบหน้าอย่างน้อย 20% ปีที่ 2 เพิ่มเป็น 40% จนครบ 100% สำหรับการพิจารณาอนุมัตินั้นกระทรวงการคลังในฐานะผู้กำกับดูแลสามารถออกประกาศได้เลย โดยไม่ต้องผ่านคณะรัฐมนตรี (ครม.)" นายลวรณ กล่าว
นายชาติชาย พยุหนาวีชัย ผู้อำนวยการธนาคารออมสิน กล่าวว่า ปัจจุบันธนาคารออมสินได้จ้างบริษัทเข้ามาพัฒนาระบบต่างๆ เพื่อรองรับมาตรฐานบัญชีใหม่ ซึ่งการพัฒนาระบบนั้นจะคำนวณและพิจารณาข้อมูลต่างๆ และวิเคราะห์ว่า หากเป็นมาตรฐานบัญชีใหม่ธนาคารจะต้องตั้งสำรองเพิ่มขึ้นเท่าใด โดยเบื้องต้นคาดว่าระบบจะแล้วเสร็จภายในสิ้นปี 2563 ขณะเดียวกันยังต้องรอการประกาศจากธนาคารแห่งประเทศไทย (ธปท.) และกระทรวงการคลังด้วยว่า หลักเกณฑ์และเงื่อนไขตามมาตรฐานบัญชีใหม่ที่จะใช้กับสถาบันการเงินเฉพาะกิจของรัฐมีอะไรบ้าง
"ออมสินเห็นว่า การเลื่อนการบังคับใช้สำหรับแบงก์รัฐนั้นคือ ให้เวลาในการ เตรียมตัวและพัฒนาระบบต่างๆ ให้พร้อม โดยออมสินยืนยันว่า ในปี 2568 ที่จะบังคับใช้นั้นจะไม่มีผลต่อการดำเนินงานอย่างแน่นอน เพราะในแต่ละปีเรามีกำไรสูงถึง 3 หมื่นกว่าล้านบาท ด้านส่วนของทุนสูงถึง 15% และเชื่อว่าภายใน 5 ปีนี้ น่าจะเพิ่มเป็น 20% ได้ ดังนั้น จึงเชื่อว่ามาตรฐานบัญชีใหม่จะไม่ส่งผลกระทบต่อแบงก์แน่นอน" นายชาติชาย กล่าว
ด้าน นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธนาคารพร้อมใช้มาตรฐานบัญชีใหม่ ซึ่งที่ผ่านมาได้ตั้งสำรองไว้สูงกว่าเกณฑ์ แต่สิ่งที่ กังวลคือเรื่องการนำข้อมูลมาใช้ประกอบการพิจารณาคุณภาพของพอร์ตสินเชื่อ ต่างๆ  ซึ่งตามมาตรฐานไอเอฟอาร์เอส 9 จะต้องใช้ข้อมูลย้อนหลัง 60 งวด มา คาดการณ์โอกาสที่จะเกิดการค้างชำระหนี้ในอนาคต อีกทั้ง ธ.ก.ส.มีบัญชีลูกค้าสินเชื่อมากถึง 40 ล้านฉบับ และยังมีมาตรการช่วยเหลือเกษตรกรที่ยากจะอธิบาย เช่น มาตรการพักหนี้เพื่อภัยแล้ง เพื่อช่วยเหลือน้ำท่วมและเพื่อส่งเสริม ปรับเปลี่ยนการผลิต